text: [{"text_idx": "#000012", "text": "Nagmaoy ang bata bangod wala sia ginpasugtan sa iya gusto."}, {"text_idx": "#000014", "text": "TANAN kita nakakita na sang tawo nga nagapangakig, kag bisan kita gani nakaagi na man pangakig. Bisan pa ginatamod naton nga indi maayo ang pagpangakig kag dapat ini punggan, masami pamatyag naton may ara kita rason nga mangakig, labi na kon daw ginpakanubo kita sang iban. Ang isa ka artikulo sang American Psychological Association nagsiling pa gani nga \u201cang kaakig normal lang nga balatyagon.\u201d"}, {"text_idx": "#000015", "text": "Ini nga pagtamod daw husto man kon binagbinagon naton ang ginsulat sang Cristiano nga apostol nga si Pablo sa idalom sang panuytoy sang Dios. Nahibaluan niya nga mahimo maakig ang tawo, gani nagsiling sia: \u201cKon mangakig kamo, indi kamo magpakasala; indi pagpatunuri sang adlaw nga akig kamo.\u201d (Efeso 4:26) Bangod sini mapadala na lang bala kita sa aton kaakig ukon tinguhaan naton nga kontrolon ini?"}, {"text_idx": "#000016", "text": "Sang naglaygay si Pablo parte sa kaakig, mahimo nga nadumduman niya ang ginsiling sang salmista: \u201cKon maakig kamo, indi kamo magpakasala.\u201d (Salmo 4:4, Ang Pulong sang Dios) Gani, ano ang katuyuan sang ginhambal ni Pablo? Ginpaathag niya: \u201cAng tanan nga madinumtanon nga paghinakit kag kaakig kag kasingkal kag sininggitanay kag nagapakalain nga hambal kuhaon gikan sa inyo upod ang tanan nga kalainan.\u201d (Efeso 4:31) Ginapalig-on ni Pablo ang mga Cristiano nga indi magpadala sa kaakig. Ang American Psychological Association nagpadayon: \u201cGinapakita sang pagtuon nga ang matuod, kon \u2018magpadala\u2019 ka sa kaakig nagadugang pa gid ang imo kaakig kag kasingki kag indi ini makabulig . . . nga masolbar ang problema.\u201d"}, {"text_idx": "#000017", "text": "Ti, paano naton \u201ckuhaon\u201d ang kaakig kag ang iban nga epekto sini? Ang maalam nga si Hari Solomon sang Israel nagsiling: \u201cAng pagbinagbinag sang tawo nagapakuli sa iya sa pagpangakig, kag himaya niya ang pagpasaylo sang paglalis.\u201d (Hulubaton 19:11) Ano ang mabulig sang \u201cpagbinagbinag sang tawo\u201d ukon paghantop kon maakig ang isa?"}, {"text_idx": "#000018", "text": "Ang paghantop amo ang ikasarang sa pagbinagbinag sang kahimtangan. Nagakahulugan ini nga ginahibalo mo ang kabug-usan nga sitwasyon. Paano ini makabulig kon ginapaugot ukon ginapaakig kita?"}, {"text_idx": "#000019", "text": "Mahimo nga mainit kita kon makakita sing inhustisya. Pero kon mapadala lang kita sa aton kaugot, mahimo masakitan kita ukon makasakit sa iban. Pareho sang nagadabadaba nga kalayo nga nagasunog sang balay, ang kaakig mahimo makaguba sang aton reputasyon kag kaangtanan sa iban kag sa Dios. Gani kon naakig kita, dapat binagbinagon naton ang kahimtangan. Makontrol gid naton ang aton kaakig kon hibaluon naton ang kabug-usan nga sitwasyon."}, {"text_idx": "#000022", "text": "Paano nabuligan si David sang mga ginsiling ni Abigail para mahantop ang kahimtangan? Una, nakita niya nga buangbuang gid man si Nabal, kag ikaduha, nahunahuna niya nga makasala sia sa dugo kon magtimalos sia. Pareho kay David, mahimo mangakig ka man. Ano ang dapat mo himuon? \u201cMagginhawa sing madalom kag mag-isip asta sa napulo,\u201d siling sang isa ka artikulo sang Mayo Clinic parte sa pagkontrol sang kaakig. Dapat gid naton hunahunaon kon ano ang kabangdanan sang problema kag ano ang mangin resulta sang aton pagahimuon. Tuguti ang paghantop nga magpatahaw ukon magpugong sang imo kaakig.\u20141 Samuel 25:32-35."}, {"text_idx": "#000023", "text": "Subong madamo man ang nakakontrol sang ila kaakig. Ginpaathag sang 23 anyos nga si Sebastian nga priso sa Poland kon paano niya nakontrol ang iya kaakig paagi sa pagtuon sa Biblia. \u201cUna, ginapamensar ko ang problema,\u201d siling niya. \u201cDayon, ginaaplikar ko ang laygay sang Biblia. Nasapwan ko ang pinakamaayo nga giya diri.\u201d"}, {"text_idx": "#000025", "text": "Amo man sini ang ginhimo ni Setsuo. Siling niya: \u201cMasami ko nga ginasinggitan ang akon mga katrabaho kon maakig ako sa ila. Sang natun-an ko na ang Biblia, nagapamensar anay ako antes maninggit: \u2018Sin-o gid bala ang may sala? Sila gid bala?\u2019\u201d Ang pagpamensar sini nga mga pamangkot nakapatahaw sang iya kaakig kag nagbulig sa iya nga punggan ini."}, {"text_idx": "#000026", "text": "Ang kaakig mahimo mabaskog gid nga balatyagon, pero ang Pulong sang Dios mas mabaskog sa sini. Paagi sa pag-aplikar sang maalamon nga laygay sang Biblia kag pagpangamuyo sa Dios, mahimo naton mahantop ang kahimtangan kag mapatahaw ukon mapunggan ang kaakig."}, {"text_idx": "#000029", "text": "\u201cMadamo ang Naugot sa Akon\u201d"}]